

Zagreb, 26. listopad 2022.

**USTAVNOM SUDU REPUBLIKE HRVATSKE**

**Zagreb, Trg sv. Marka 4**

Na temelju članka 38. stavka 1. Ustavnog zakona o Ustavnom sudu Republike Hrvatske ("Narodne novine" broj 99/1999., 29/2002. i 49/2002. - pročišćeni tekst; dalje: Ustavni zakon), Udruga hrvatskih sudaca podnosi

**DOPUNU PRIJEDLOGA**

**za pokretanje postupka za ocjenu suglasnosti članka 86.a Zakona o sudovima ("Narodne novine", broj: 28/2013., 33/2015., 82/2005., 82/2016., 67/2018. i 21/2022., dalje: ZS), s Ustavom Republike Hrvatske ("Narodne novine" broj 561990., 135/1997., 113/2000., 28/2001., 76/2010. i 5/2014.; dalje: Ustav).**

Obrazloženje

1. Udruga hrvatskih sudaca podnijela je Ustavnom sudu Republike Hrvatske 4. svibnja 2022. godine Prijedlog za pokretanje postupka za ocjenu suglasnosti članka 86.a ZS-a s Ustavom, te dopunu prijedloga 5. svibnja 2022. godine.

2. Ovom drugom dopunom Prijedloga dodatno se objašnjavaju razlozi za pokretanje postupka za ocjenu ustavnosti članka 86.a ZS-a s Ustavom i razlozi za ukidanje te odredbe.

4. Kao što je već navedeno u Prijedlogu, Venecijanska je komisija u povodu zahtjeva ministra pravosuđa i uprave za ocjenu usklađenosti (tada nacrta prijedloga) članka 86.a Zakona o sudovima sa standardima Vijeća Europe i konvencijskim pravom u svom Mišljenju broj 1073/2021 od 21. ožujka 2022. izrazila svoju zabrinutost u odnosu uvođenja sigurnosne provjere sudaca u određenim vremenskom razmaku. Venecijanska komisija smatra da sadašnje zakonodavstvo već predviđa široku lepezu mehanizama za osiguranje integriteta pravosuđa.[[1]](#footnote-1)

5. Nakon podnošenja Prijedloga Europska je komisija objavila Godišnji izvještaj o stanju vladavine prava za 2022.[[2]](#footnote-2)

6. Izvještaja prikazuje stanje vladavine prava u EU uključujući i 27 poglavlja za svaku zemlju članicu pa tako i za Republiku Hrvatsku. U odnosu na Republiku Hrvatsku Europska je komisija naglasila da je „novi zakon“ kojim se uvode redovite sigurnosne provjere za suce izazvao zabrinutost.

7. Europska komisija preporučuje Republici Hrvatskoj preispitati novouvedene sigurnosne provjere svih sudaca koje u određenim vremenskim razmacima treba provoditi Sigurnosno-obavještajna agencija i to tako da se osigura integritet sudaca na temelju drugih postojećih mehanizama. Pritom treba uzeti u obzir europske standarde o neovisnosti i samostalnosti sudaca te mišljenje Venecijanske komisije.[[3]](#footnote-3)

8. U Godišnjem izvještaju Europske komisije postoji i usporedna perspektiva. Naime, u nekoliko drugih država članica u kojima tijela usporediva sa Sigurnosno- obavještajnom agencijom provode sigurnosne provjere sudaca. No, to se odnosi samo na kandidate za prvo imenovanje za suca ili za suce na određenim pozicijama. Okvir koji je uveden u Republici Hrvatskoj stoga je jedinstven u Europskoj uniji. U nekoliko država članica sigurnosna agencija provodi sigurnosnu provjeru samo jednom – prije prvog imenovanja kandidata za suca, a u još nekoliko država članica takva provjera nad sucima kandidatima provodi samo na izričit zahtjev.

9. Ponavljamo da osporena odredba nije suglasna s 11 odredbi Ustava (točka 9. Prijedloga i dalje). Osim toga, članak 86.a ZS-a suprotan je i standardima Europske unije koji se odnose na samostalnost i neovisnost sudbene vlasti.

10. Zato Udruga hrvatskih sudaca ustraje u prijedlogu da se odredba članka 86.a ZS-a ukine.

Predsjednik Udruge hrvatskih sudaca

Damir Kontrec

1. https://www.venice.coe.int/webforms/documents/default.aspx?pdffile=CDLAD(2022)005-e [↑](#footnote-ref-1)
2. https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report\_hr [↑](#footnote-ref-2)
3. <https://eur-lex.europa.eu/resource.html?uri=cellar:2e95c008-037b-11ed-acce-01aa75ed71a1.0011.02/DOC_2&format=PDF)> [↑](#footnote-ref-3)